鑑泉歌爲邑令吳無求作
作者：鄒極
朝代：宋

paragraphs: 鑑泉之竇山之麓，百年蕪穢暗渟滀。
吳侯天與仁智資，退食俯窺嗟不足。
試披沙滓鑿爲沼，深纔數尺闊盈幅。
迸流日夕不可窮，碎如珠璣瑩如玉。
南鄰野叟號逍遙，潄石枕泉真所欲。
一來臨視推不去，草草杯盤勉君速。
解衣款入凌陰坐，六月正午忘暑毒。
滌煩沃渴汲復溢，長流清風去殘酷。
此鑑不窺示養正，用明豈特鬚眉燭。
巧非鎔範浄非磨，應物無心奸自伏。
寶匳青銅世所貴，鳳舞龍盤耀人目。
勿輕勺水當靜觀，能動天關翻地軸。
主人寶此方澄清，野叟撓之安敢瀆。
舉觴隨分擁叵羅，醉狂擬學鴛鴦浴。
世無秦法飲無禁，心動膽張驚且縮。
可憐渫在百里間，四海王明俱受福。
顯幽用舍姑置之，君顔漸淍吾髮禿。
相逢一顧一回笑，滿酌爲君歌此曲。